ai4bharat/Pralekha huggingface dataset:
சாலைப் போக்குவரத்து மற்றும் நெடுஞ்சாலைத்துறை அமைச்சகம்
கட்டமைப்பு மேம்பாட்டில் ‘தரம்’ குறித்து கவனம் செலுத்த, புதிய சிந்தனைகள், ஆராய்ச்சி முடிவுகள் மற்றும் தொழில்நுட்பங்களுக்கான புதுமை கண்டுபிடிப்பு வங்கி ஒன்றை அமைக்குமாறு திரு.நிதின்கட்கரி யோசனை
கட்டமைப்பு மேம்பாட்டில் ‘தரம்’ குறித்து கவனம் செலுத்த, புதிய சிந்தனைகள், ஆராய்ச்சி முடிவுகள் மற்றும் தொழில்நுட்பங்களுக்கான புதுமை கண்டுபிடிப்பு வங்கி ஒன்றை அமைக்குமாறு மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு.நிதின்கட்கரி யோசனை தெரிவித்துள்ளார்.
இந்திய நெடுஞ்சாலைகள் அமைப்பின் 22-வது மத்திய கால நிர்வாகக் குழு கூட்டத்தில், காணொலி வாயிலாகப் பேசிய அவர், இந்திய நெடுஞ்சாலைகள் அமைப்பிடமிருந்து புதிய முன்முயற்சிகளை அரசு எதிர்பார்ப்பதாகவும், புதிய கண்டுபிடிப்புகளில் அனைத்து பொறியாளர்களும் கவனம் செலுத்த வேண்டும் எனவும் தெரிவித்தார். ஐஐடி-க்கள் மற்றும் உலகிலுள்ள சர்வதேச அமைப்புகளின் உதவியுடன், உலகத்தரம் வாய்ந்த, அதிநவீன பரிசோதனைக் கூடம் ஒன்றை இந்திய நெடுஞ்சாலைகள் அமைப்பு உருவாக்க வேண்டும் என்றும் அவர் வலியுறுத்தினார்.
இந்தியாவை 5 டிரில்லியன் டாலர் பொருளாதார நாடாக மாற்ற வேண்டும் என்ற பிரதமர் திரு. நரேந்திர மோடியின் கனவை நனவாக்குவதில், கட்டமைப்பு வளர்ச்சி முக்கிய பங்கு வகிப்பதாகக் குறிப்பிட்ட திரு.கட்கரி, சாலை கட்டமைப்பு என்பது அந்தந்த பகுதியின் முன்னேற்றத்துடன் தொடர்புடையது என்றும் தெரிவித்தார்.
நாட்டில் 2014-ல் 91,000 கி.மீ ஆக இருந்த தேசிய நெடுஞ்சாலைகளின் நீளம், கடந்த 8 ஆண்டுகளில் 50%-க்கு மேல் அதிகரித்து, தற்போது 1.47 லட்சம் கி.மீ ஆக உள்ளது என்று கூறிய அமைச்சர், தேசிய நெடுஞ்சாலைகளின் மொத்த தூரத்தை 2025 ஆம் ஆண்டுக்குள் 2 லட்சம் கி.மீட்டர் அளவுக்கு விரிவுபடுத்த அரசு அர்ப்பணிப்புடன் பணியாற்றி வருவதாகவும் தெரிவித்தார். கடந்த 8 ஆண்டுகளில் நமது குழுவினர் பல்வேறு உலக சாதனைகளைப் படைத்திருப்பதாகவும் அவர் குறிப்பிட்டார்.
உலகின் மிகவும் வெற்றிகரமாக செயல்படுத்தப்படும் தொழில்நுட்பம் மற்றும் கட்டுமானப் பணிகளில் புதிய மூலப்பொருட்கள் பயன்பாட்டை அங்கீகரிக்க மத்திய அரசு தயாராக இருப்பதாகவும் அவர் கூறினார். சிறந்த தொழில்நுட்பப் பயன்பாடு மற்றும் கட்டுமான செலவை குறைத்தல் ஆகியவையே அரசின் முக்கிய நோக்கமாக உள்ளது என்றும் திரு.நிதின் கட்கரி தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1834748
பிரதமர் அலுவலகம்
திரு நரசின்பாய் படேல் மறைவிற்கு பிரதமர் இரங்கல்
சுதந்திரப் போராட்ட வீரர் திரு நரசின்பாய் படேலின் மறைவிற்கு பிரதமர் திரு நரேந்திர மோடி ஆழ்ந்த இரங்கல் தெரிவித்து, விடுதலைப் போராட்டத்தில் அவரது பங்களிப்பை நினைவுகூர்ந்துள்ளார்.
ட்விட்டர் பதிவில் பிரதமர் கூறியிருப்பதாவது:
“நவசாரி சுதந்திர சேனாவைச் சேர்ந்த திரு நரசின்பாய் படேலின் மறைவை அறிந்து மிகவும் துயரடைந்தேன். நாட்டின் விடுதலைப் போராட்டத்தில் அவரது பங்களிப்பு என்றும் நினைவில் கொள்ளப்படும். அன்னாரது ஆத்மா சாந்தியடைய பிரார்த்திக்கிறேன், அவரது குடும்பத்தினருக்கு எனது இரங்கல்கள். ஓம் சாந்தி”.
பிரதமர் அலுவலகம்
இந்தியா–ஜெர்மனி நாடுகளுக்கு இடையேயான ஆலோசனை கட்டமைப்பின் நான்காவது கூட்டத்தில் பங்கேற்பதற்காக பிரதமர் மோடி பெர்லின் வருகை
இந்தியா–ஜெர்மனி நாடுகளுக்கு இடையேயான ஆலோசனை கட்டமைப்பின் நான்காவது கூட்டத்தில் பங்கேற்பதற்காக பிரதமர் திரு. நரேந்திர மோடி திங்கட்கிழமை அன்று பெர்லின் வருகை தந்தார். இது பிரதமர் மோடி ஜெர்மனிக்கு மேற்கொள்ளும் இரண்டாவது அரசுமுறை பயணமாகும்.
பெர்லினுக்கு அருகே உள்ள ஷால்ஸ் மிஸ்பெர்க்கில் பிரதமர் நரேந்திர மோடிக்கு ஜெர்மனி பிரதமர் டாக்டர் ஏஞ்சலா மேர்க்கெல் அலுவல் சாரா இரவு உணவு விருந்திற்கு ஏற்பாடு செய்திருந்தார். இந்த விருந்து சந்திப்பு சுமார் மூன்று மணி நேரம் நீடித்தது. இந்த சந்திப்பின்போது நவீன நகரங்கள், திறன் மேம்பாடு, தூய்மையான மின் ஆற்றல் உள்ளிட்ட இரு நாடுகளுக்கு நன்மை பயக்கும் பல்வேறு துறைகள் பற்றி இரு தலைவர்களும் விவாதித்தனர். இந்திய அரசு மேற்கொண்டிருக்கு ஜி.எஸ்.டி உள்ளிட்ட பல்வேறு பொருளாதார புனரமைப்பு திட்டங்கள் பாராட்டப்பட்டது.
பிராந்திய மற்றும் சர்வதேச பிரச்சினைகள் குறித்து இரு தலைவர்களும் ஆய்வு செய்தனர். ஐரோப்பிய ஒன்றியத்தின் ஒருங்கிணைப்பு முக்கியத்துவத்தை பற்றியும் அது எவ்வாறு உலகத்தின் நிலைத்தன்மைக்கு முக்கிய பங்கு வகிக்கிறது என்பதை பற்றியும் பிரதமர் மோடி எடுத்துரைத்தார்.
ஆப்கானிஸ்தான் குறித்து பேசுகையில், ஆப்கானிஸ்தான் தலைமையிலான ஆப்கானிஸ்தானுக்கு சொந்தமான நல்லிணக்க செயற்பாட்டின் முக்கியத்துவத்தினை இரு தலைவர்களும் வலியுறுத்தினர். தீவிரவாதம், தீவீரவாதத்தை ஒடுக்குதல் குறித்தும் கூட்டத்தில் விவாதிக்கப்பட்டது. சீனாவின் பட்டை ஒன்று பாதை ஒன்று பற்றியும் பருவநிலை மாற்றம் குறித்தும் இந்த கூட்டத்தில் பேசப்பட்டது.
ஷால்ஸ் மிஸ்பெர்க்கிற்கு வந்த பிரதமர் மோடி இந்த கூட்டத்திற்கு முன் அங்குள்ள வருகையாளர் பதிவேட்டில் கையெழுத்திட்டார்.
பிரதமர் அலுவலகம்
நேபாளப் பிரதமருடன் பிரதமர் மோடி தொலைபேசி மூலம் உரையாடல்
பிரதமர் திரு. நரேந்திர மோடி, நேபாளப் பிரதமர் திரு.கே.பி. சர்மா ஒளியுடன் இன்று தொலைபேசி மூலம் உரையாடினார்.
கொவிட்-19 பரவலால் ஏற்பட்டுள்ள சிக்கலான நிலையில், இரு நாட்டு மக்களது ஆரோக்கியம் மற்றும் பாதுகாப்புக்கு மட்டுமல்லாமல், பிராந்தியத்துக்கும் ஏற்பட்டுள்ள நெருக்கடி குறித்து இரு தலைவர்களும் தங்கள் கருத்துக்களைப் பகிர்ந்து கொண்டனர். கொரோனோ தொற்றுக்கு எதிராக தங்கள் நாடுகளில் எடுக்கப்பட்டுள்ள நடவடிக்கைகள் பற்றி அவர்கள் விவாதித்தனர்.
நேபாளத்தில் பிரதமர் ஒளியின் தலைமையின் கீழ் இயங்கும் அரசு மேற்கொண்டுள்ள பேரிடர் மேலாண்மை மற்றும் மீட்பு நடவடிக்கைகளையும், கொரோனோ சவாலுக்கு எதிரான நேபாள மக்களின் தீர்மானமான உறுதிப்பாட்டையும் பிரதமர் மோடி பாராட்டினார்.
பெருந்தொற்று பரவாமல் தடுக்க, சார்க் நாடுகளுக்கு இடையே ஒருங்கிணைந்த நடவடிக்கைகளுக்கு பிரதமர் மேற்கொண்ட முன்முயற்சிகளைப் பிரதமர் ஒளி பாராட்டினார். இந்த விஷயத்தில் நேபாளத்துக்கு இந்தியா இருதரப்பு ரீதியிலான ஆதரவை வழங்கியதற்காக அவர் நன்றி தெரிவித்துக்கொண்டார்.
உலகளாவிய இந்தத் தொற்றுக்கு எதிரான போரில் நேபாளத்தின் முயற்சிகளுக்கு இயன்ற அனைத்து ஆதரவையும் வழங்க இந்தியா உறுதிபூண்டுள்ளதாக பிரதமர் மோடி கூறினார். கொவிட்-19 காரணமாக, எல்லை கடந்து அத்தியாவசியப்பொருட்களை விநியோகிப்பது உள்பட, அனைத்துப் பிரச்சினைகளுக்கும் தீர்வு காண, தங்கள் நாடுகளின் நிபுணர்கள் மற்றும் அதிகாரிகள் தொடர்ந்து தொடர்பில் இருந்தவாறு, பரஸ்பர ஆலோசனைகளை வழங்குவதுடன் ஒத்துழைப்பு அளிப்பதெனவும் இரு தலைவர்களும் ஒப்புக்கொண்டனர்.
நேபாளப் பிரதமர் ஒளி மற்றும் அந்நாட்டு மக்கள் உடல் நலத்துடன் ஆரோக்கியமாக இருக்க வேண்டும் என பிரதமர் வாழ்த்து தெரிவித்தார்.
கப்பல் போக்குவரத்து அமைச்சகம்
இந்தியாவின் கலங்கரை விளக்கங்களுக்கான முதலாவது விழா கோவாவில் தொடங்கியது
மத்திய துறைமுகங்கள், கப்பல் போக்குவரத்து மற்றும் நீர்வழிகள் மற்றும் ஆயுஷ் அமைச்சர் திரு சர்பானந்தா சோனோவால் கோவாவின் பாஞ்சிமில் உள்ள வரலாற்று சிறப்புமிக்க அகுவாடா கோட்டையில் இந்திய கலங்கரை விளக்கங்களுக்கான முதலாவது விழாவைத் தொடங்கி வைத்தார்.
இந்தியாவின் 75 புகழ்பெற்ற கலங்கரை விளக்கங்களின் வளமான கடல்சார் வரலாற்றைப் புதுப்பிப்பதையும், புகழ்பெற்ற கதைகளை உலகிற்கு வெளிப்படுத்துவதையும் இந்த விழா நோக்கமாகக் கொண்டுள்ளது.
கோவாவின் அகுவாடா கோட்டையில், நடந்த முதலாவது விழாவில் முதலமைச்சர் திரு. பிரமோத் சாவந்த் கலந்து கொண்டார்; மத்திய துறைமுகங்கள், கப்பல் மற்றும் நீர்வழி மற்றும் சுற்றுலாத்துறை இணையமைச்சர் ஸ்ரீபாத் நாயக், கோவா அரசின் சுற்றுலாத் துறை அமைச்சர் ரோஹன் கவுண்டே மற்றும் மத்திய, மாநில அரசின் மூத்த அதிகாரிகளும் பங்கேற்றனர்.
இந்த விழாவில் பேசிய மத்திய அமைச்சர் திரு. சர்பானந்தா சோனோவால்,"இந்த திருவிழாவின் மூலம், கடலோர இந்தியா முழுவதும் உள்ள 75 கலங்கரை விளக்கங்களில் உள்ள பழமையான பாரம்பரிய சிறப்புகளை புத்துயிர் பெறச் செய்வதற்கான செயல்முறையை நாங்கள் மேற்கொண்டுள்ளோம்.
தேசத்தைக் கட்டியெழுப்பும் இந்த புனிதமான முயற்சியில், புகழ்பெற்ற கலங்கரை விளக்கங்களை கல்வி, கலாச்சார மற்றும் சுற்றுலா மையங்களின் ஊக்கியாக மாற்றுவதன் மூலம் பிரதமர் திரு. மோடியின் தொலைநோக்கு பார்வையை உயிர்ப்பிக்க முயற்சிக்கிறோம்.
இருண்ட இரவுகளுக்கு மத்தியில் ஏராளமான மாலுமிகளுக்கும் கப்பல்களுக்கும் நம்பிக்கை ஒளியை வழங்கும் கடற்கரைகளின் அமைதிக்கான பாதுகாவலர்கள் நீண்ட காலமாக புறக்கணிக்கப்பட்டனர்.
அதை மாற்றுவதற்கான எங்கள் முயற்சிதான் "கலங்கரை விளக்கம் திருவிழா". நமது தேசத்தின் வரலாற்றில் இந்த வரலாற்று விளக்குகள் ஆற்றிய முக்கிய பங்கைப் பற்றி உங்கள் அனைவருக்கும் தெரிவிப்பதும், ஈடுபடுவதும், கல்வியூட்டுவதும் எங்கள் பணியாகும்,” என கூறினார்.
இந்தியாவின் முதல் கலங்கரை விளக்க விழாவின் முக்கிய சிறப்பம்சங்களாக கலாச்சார கண்காட்சிகள், கடல்சார் வரலாறு மற்றும் கலாச்சாரத்தை எடுத்துரைக்கும் அமர்வு, ஒளி, ஒலி நிகழ்வுகள், பிரபல பாடகர்களுடன் இனிமையான மாலை நேர பொழுதுகள், கடற்கரை உணவின் சுவைகள் ஆகியவை இடம் பெறுகின்றன.
நீர்வளத் துறை அமைச்சகம்
2019 மார்ச் வாக்கில் கங்கையில் 70 முதல் 80 சதவீதம் தூய்மையாகிவிடும் என்று நாங்கள் நம்புகிறோம் : நிதின் கட்கரி
“2019 மார்ச் வாக்கில் கங்கையில் 70 முதல் 80 விழுக்காடு தூய்மையாகிவிடும் என்று நாங்கள் நம்புகிறோம். கங்கை தூய்மைப்படுத்தல் திட்டத்தின்கீழ் குறிப்பிடும்படியாக எதுவும் நடக்கவில்லை என்பது பொதுக்கருத்தாக உள்ளது. ஆனால், அது சரியல்ல. அதிக அளவில் மாசு ஏற்படுத்தும் 251 தொழில் நிறுவனங்கள் மூடப்பட்டுள்ளன. மாசுபடுத்தும் தொழில்நிறுவனங்கள் என அறிவிக்கப்பட்டு அதனை ஏற்காத நிறுவனங்களுக்கு மூடுவதற்கான உத்தரவுகள் பிறப்பிக்கப்பட்டுள்ளன” புதுதில்லியில் இன்று  செய்தியாளர்களிடம் பேசிய மத்திய நீர்வளம், நதி மேம்பாடு மற்றும் கங்கை புனரமைப்புத்துறை அமைச்சர் திரு. நிதின் கட்கரி இதனைத் தெரிவித்தார்.
938 தொழில் நிறுவனங்களில் மாசுகள் பற்றிய நிகழ்நேர கண்காணிப்பு செய்யப்பட்டிருப்பதாக அமைச்சர் கூறினார். கங்கையில் மாசு ஏற்படச் காரணமான 211 பிரதான கால்வாய்கள் அடையாளம் காணப்பட்டுள்ளன. இந்தக் கால்வாய்களின் தண்ணீரை நன்னீராக்க 20 கழிவுநீர் சுத்திகரிப்பு சாதனங்கள் ஈடுபடுத்தப்பட்டுள்ளன.
இந்தச் செய்தியாளர் சந்திப்பில் பேசிய மத்திய குடிநீர் மற்றும் துப்புரவுத்துறை அமைச்சர் செல்வி. உமாபாரதி, கங்கை நதிக்கரையில் உள்ள 4470 கிராமங்களில் பெரும்பாலானவை திறந்தவெளி கழிப்பிடம் இல்லாதவையாக இப்போது மாறி உள்ளன என்றும் இதனை மேலும் அதிகரிக்கும் உத்தி குறித்து ஆலோசித்து வருகிறோம் என்றும் கூறினார். திட - திரவக் கழிவு மேலாண்மை, மரம் நடுதல், பிளாஸ்டிக் பயன்படுத்தாத கிராமங்களையும், நகரங்களையும் உருவாக்குதல் விழிப்புணர்வு நிகழ்ச்சிகள் போன்ற நடவடிக்கைகளை மேற்கொண்டிருப்பதாகவும் அவர் கூறினார். கங்கை நதிக்கரையில் அமைந்துள்ள கிராமங்களில் முழுமையான மேம்பாட்டுத்திட்டம் கிராமங்களின் பங்கேற்புடன் தீவிரமாக செயல்படுத்த தமது அமைச்சகம் பணியாற்றி வருவதாகவும் அவர் கூறினார். இயற்கை வேளாண்மை, குடிநீர் பாதுகாப்புத் திட்டம், திட மற்றும் திரவக் கழிவுகளை முறையாக அகற்றுதல், குளங்கள் சீரமைப்பு போன்றவை கங்கை கிராமங்களில் வலியுறுத்தப்படுவதாக அவர் தெரிவித்தார்.
முந்தைய, திட்டங்கள் தற்போது செயல்படுத்தப்படுகின்ற திட்டங்கள் மற்றும் புதிய திட்டங்களை ஒருங்கிணைக்கும் நோக்கத்தைக் கொண்ட 'நமது கங்கை' எனும் ஒருங்கிணைந்த கங்கை பாதுகாப்பு இயக்கம் ரூ.20,000 கோடி செலவில் செயல்படுத்தப்படுகிறது. ஐந்தாண்டுக் காலத்தில் செயல்படுத்தப்படும் இந்தத் திட்டம் 2020 டிசம்பரில் நிறைவடையும்.
மேலும் விவரங்களை www.pib.nic.in என்ற இணையதளத்தில் காணலாம்.
----
(Visitor Counter : 198
சிறப்பு சேவைகள் மற்றும் கட்டுரைகள்
பிஎம் கிசான் திட்டத்தில் பயன்பெறும் விவசாயிகள் இ-கேஒய்சி செய்ய ஆதாருடன் மொபைல் எண்ணை இணைக்க அஞ்சல்துறை உதவுகிறது
நாடு முழுவதும் உள்ள விவசாயிகள் பயன்பெறும் வகையில் ஆண்டொன்றுக்கு ரூ.6000/- வழங்கும் 'பிரதமரின் விவசாயிகள் கௌரவிப்பு நிதி' என்ற திட்டம் 2018-ஆம் ஆண்டில் தொடங்கப்பட்டது. ஒவ்வொரு ஆண்டும் 3 தவணையாக  இந்த நிதி விவசாயிகளின் வங்கி கணக்கில் நேரடியாக வரவு வைக்கப்படுகிறது.
மத்திய அரசின் 'பிரதமரின் விவசாயிகள் கௌரவிப்பு நிதி' திட்டத்தின்கீழ் பயன்பெறும் விவசாயிகள் பிஎம் கிசான் இணையதளத்தில் அல்லது பிஎம் கிசான் செயலியில் ஆதாருடன் இணைக்கப்பட்ட மொபைல் எண்ணுக்கு வரும் OTP அங்கீகாரத்தை பயன்படுத்தி இ-கேஒய்சி சமர்ப்பிக்க வேண்டும் என அறிவிக்கப்பட்டுள்ளது.
இதற்கு விவசாயிகள் தங்களது அருகில் உள்ள அஞ்சலகங்கள் அல்லது தபால்காரரை அணுகி, ஆதாருடன் மொபைல் எண்ணை இணைத்துக் கொள்ளலாம். இந்த சேவையை பெற அஞ்சல் துறை ரூ.50/- கட்டணம் வசூலிக்கிறது. ஆதார் எண்ணுடன் மொபைல் எண்ணை இணைத்த பிறகு, விவசாயிகள் பிஎம் கிசான் இணையதளத்தில்  அல்லது பிஎம் கிசான் செயலியில் OTP அங்கீகாரத்தை பயன்படுத்தி இ-கேஒய்சி-யை சமர்ப்பிக்கலாம். இது அவர்கள் வங்கி கணக்கில் நிதி உதவி பெறுவதை எளிதாக்கும்.
எனவே பிஎம் கிசான் பயனாளிகள் இ-கேஒய்சி-யை சமர்ப்பிக்க ஆதார் எண்ணுடன் மொபைல் எண்ணை இணைக்க/புதுப்பிக்க அஞ்சல் துறையின்கீழ் செயல்படும் ஐபிபியின் சேவையை பயன்படுத்துமாறு கேட்டுக் கொள்ளப்படுகிறார்கள்.
சென்னை நகர மண்டலம், ஆதாருடன் மொபைல் எண்ணை இணைக்கும் சேவையை சுமார் 15,000-க்கும் மேற்பட்ட பிஎம் கிசான் பயனாளிகளுக்கு ஆகஸ்ட் 2022 முதல் வழங்கி வருகிறது.
சென்னை நகர மண்டல அஞ்சல் துறை தலைவர் க.நடராஜன் வெளியிட்டுள்ள அறிக்கையில் இந்த தகவல் தெரிவிக்கப்பட்டுள்ளது.
சுற்றுலா அமைச்சகம்
பழைய கோவாவில் புதுப்பிக்கப்பட்ட ஹெலிகாப்டர் தளம் தொடக்கம்
பழைய கோவாவில், புதுப்பிக்கப்பட்ட ஹெலிகாப்டர் தளத்தை, மத்திய சுற்றுலாத்துறை அமைச்சர் திரு ஜி.கிஷன் ரெட்டி, கோவா முதல்வர் டாக்டர் பிரமோத் சாவந்த் ஆகியோர் தொடங்கி வைத்தனர்.
இதில் மத்திய சுற்றுலாத்துறை இணையமைச்சர் திரு ஸ்ரீபத் நாயக், கோவா துணை முதல்வர் திரு மனோகர் ஆகியோர் கலந்து கொண்டனர்.
இந்நிகழ்ச்சியில் பேசிய மத்திய அமைச்சர் திரு ஜி கிஷன் ரெட்டி, தேசிய சுற்றுலா மையமாக மட்டும் கோவா புகழ்பெறவில்லை, சர்வதேச சுற்றுலா தலமாக புகழ்பெற்றுள்ளது. இஸ்ரேல் ராணுவத்தினருடன் தனது அனுபவத்தை குறிப்பிட்ட, மத்திய அமைச்சர், பயிற்சிக்கு வந்த இஸ்ரேல் ராணுவத்தினருக்கு இந்தியாவில் மிகவும் பிடித்த இடம் கோவா என குறிப்பிட்டார்.
சுதேசி தர்ஷன் கடலோர சுற்று திட்டத்தின் கீழ் இந்த ஹெலிகாப்டர் தளம் உருவாக்கப்பட்டுள்ளது. இது மத்திய சுற்றுலாத்துறை அமைச்சகத்தின் திட்டம். இத்திட்டம், நாட்டில் கருத்து அடிப்படையிலான சுற்றுலா சுற்றுகளின் ஒருங்கிணைந்த வளர்ச்சியை ஏற்படுத்துவதை நோக்கமாக கொண்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1756435
சுகாதாரம் மற்றும் குடும்ப நலத்துறை அமைச்சகம்
1.2 கோடி ஆலோசனைகளை வழங்கியது இ-சஞ்சீவனி தேசிய தொலை மருத்துவச் சேவை
இந்திய அரசின் தேசிய தொலைமருத்துவச் சேவையான இ-சஞ்சீவனி, 1.2 கோடி  ஆலோசனைகளை வழங்கி நாட்டின் மிகவும் பிரபலமான மற்றும் மாபெரும் தொலை மருத்துவச் சேவையாக வளர்ச்சி அடைந்துள்ளது. தற்போது நாடு முழுவதும் நாளொன்றுக்கு சுமார் 90,000 பேருக்கு சேவை அளிப்பதன் வாயிலாக நோயாளிகள், மருத்துவர்கள் மற்றும் நிபுணர்கள் இடையே இந்தச் சேவை பெரும் வரவேற்பைப் பெற்றுள்ளது.
இ-சஞ்சீவனி ஆயுஷ்மான் பாரத்- சுகாதாரம் மற்றும் நலவாழ்வு மையங்களில் சுமார் 67,00,000 ஆலோசனைகள் வழங்கப்பட்டுள்ளன. ஆயுஷ்மான் பாரத் திட்டத்தின் கீழ் சுகாதாரம் மற்றும் நல்வாழ்வு மையங்களில் இந்தச் சேவை அளிக்கப்படுகிறது.
இந்தியாவின் நகர் மற்றும் ஊரகப்பகுதிகளில் நிலவும் மின்னணு சுகாதார இடைவெளியை இ-சஞ்சீவனி தேசிய தொலை மருத்துவச் சேவை நீக்குகிறது.
இந்தியாவில் மொத்தம் மேற்கொள்ளப்பட்டுள்ள தொலை மருத்துவ ஆலோசனைகளில்  முதல் 10 இடங்களை வகிக்கும் மாநிலங்களின் விவரங்கள் வருமாறு:
ஆந்திரப்பிரதேசம் , கர்நாடகா , தமிழ்நாடு , உத்தரப்பிரதேசம் , குஜராத் , மத்தியப் பிரதேசம் , பிகார் , மகாராஷ்டிரா , மேற்கு வங்கம்  மற்றும் கேரளா .
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1756649
குடியரசுத் துணைத் தலைவர் செயலகம்
நமது மொழிகளின் பாதுகாப்புக்கு மக்கள் இயக்கம் தேவை: குடியரசு துணைத் தலைவர் திரு எம். வெங்கையா நாயுடு வலியுறுத்தல்
நமது மொழி பாரம்பரியங்களின் பயன்களை எதிர்கால தலைமுறைக்கு வழங்க, மொழிகளை பாதுகாக்கும் மக்கள் இயக்கம் தேவை என குடியரசு துணைத் தலைவர் திரு எம். வெங்கையா நாயுடு வலியுறுத்தியுள்ளார்.
ஆறாம் ஆண்டு ராஷ்ட்ரதாரா தெலுங்கு சமக்யா மாநாட்டில், குடியரசு துணைத் தலைவர் திரு வெங்கையா நாயுடு கலந்து கொண்டு பேசியதாவது:
தலைமுறைகள் மற்றும் நாடுகளை கடந்து மக்களை இணைக்கும் சக்தி மொழிக்கு உள்ளது. நமது மொழிகள், கலாச்சாரங்கள் மற்றும் மரபுகளை பாதுகாக்கவும், வளப்படுத்தவும் மற்றும் பிரச்சாரம் செய்யவும், ஒருங்கிணைந்த முயற்சி தேவை. தெலுங்கு மொழி மற்றும் நமது உள்ளூர் பாரம்பரியங்களுக்கு புத்துயிர் அளிக்க தெலுங்கு மக்கள் ஒன்றிணைய வேண்டும். ஒரு மொழியை தவிர்ப்பது, அதன் வீழ்ச்சிக்கு வழிவகுக்கும். அடுத்த மொழிகளையும், கலாச்சாரங்களையும் சிறுமைப்படுத்தாமல், ஒருவரின் தாய் மொழியை பாதுகாப்பது மற்றும் முன்னேற்றுவது ஒவ்வொருவரின் கடமை.
தேசிய கல்வி கொள்கையில் கூறியபடி, ஆரம்ப கல்வி ஒருவரின் தாய்மொழியில் இருக்க வேண்டும். உயர்ந்த அரசியல் சாசன பதவிகளில் தற்போது உள்ள குடியரசுத் தலைவர், குடியரசு துணைத் தலைவர், பிரதமர், உச்சநீதிமன்ற தலைமை நீதிபதி ஆகியோரெல்லாம் ஆரம்பக் கல்வியை தாய்மொழியில் பயின்றனர். தாய்மொழியில் கற்றால், ஒருவரால் வாழ்வில் வெற்றி பெற முடியாது, முன்னேற முடியாது என்ற தவறான எண்ணம் மக்களுக்கு இருக்க கூடாது. இந்த எண்ணத்தை பொய்யாக்க எங்களிடம் பல உதாரணங்கள் உள்ளன.
தெலுங்கு இலக்கியத்தை இதர இந்திய மொழிகளில் மொழிபெயர்த்து அதன் மூலம் ஒருவரின் மொழி பாரம்பரியத்தை பரப்ப அதிக முயற்சிகள் தேவை.
பெருந்தொற்றை முன்னிட்டு, பல கலாச்சார அமைப்புகள் தங்கள் பணியை ஆன்லைன் மூலம் தொடர்கின்றன. இதே உணர்வுடன், மொழி மற்றும் தொழில்நுட்பத்தை ஒருங்கிணைக்கும் முயற்சிகளை மேற்கொள்ள வேண்டும்.
தெலுங்கு மொழியை பாதுகாக்கவும், பரப்பவும், தெலுங்கு மாநிலங்களை தாண்டி ஆயிரக்கணக்கான அமைப்புகள் உள்ளன. அந்த அமைப்பினர் ஒன்றிணைந்து ராஷ்ட்ரதாரா தெலுங்கு சமக்யா என்ற பொது தளத்தை ஏற்படுத்தியது பாராட்டத்தக்கது. அவர்களின் எதிர்கால முயற்சிகளுக்கு பாராட்டுக்கள்.
இவ்வாறு குடியரசு துணைத் தலைவர் திரு வெங்கையா நாயுடு பேசினார்.
காணொலி காட்சி மூலம் நடந்த இந்நிகழ்ச்சியில், இமாச்சலப் பிரதேச ஆளுநர் திரு பண்டாரு தத்தாத்ரேயா, ராஷ்ட்ரதாரா தெலுங்கு சமக்யா தலைவர் திரு சுந்தர ராவ் உட்பட பலர் கலந்துக் கொண்டனர்.
-------
(Visitor Counter : 240
பாதுகாப்பு அமைச்சகம்
இஸ்ரேல் துணை பிரதமர் மற்றும் பாதுகாப்பு அமைச்சருடன் பாதுகாப்புத்துறை அமைச்சர் திரு ராஜ்நாத் சிங் தொலைபேசியில் பேச்சு
இஸ்ரேல் துணைப் பிரதமர் மற்றும் பாதுகாப்புத்துறை அமைச்சர் லெப்டினன்ட் ஜெனரல் பெஞ்சமின் கன்ட்ஸ்-வுடன், பாதுகாப்புத்துறை அமைச்சர் திரு ராஜ்நாத் சிங் இன்று தொலைபேசியில் பேசினார். இஸ்ரேல் துணைப்பிரதமர் மற்றும் பாதுகாப்புத்துறை அமைச்சராக பொறுப்பேற்றதற்கு லெப்டினன்ட் ஜெனரல் பெஞ்சமின் கன்ட்ஸ்க்கு திரு. ராஜ்நாத் சிங் வாழ்த்து தெரிவித்தார்.
தொலைபேசி பேச்சுவார்த்தைக்கு பின், சுட்டுரையில் பாதுகாப்புத்துறை அமைச்சர் திரு.ராஜ்நாத் சிங் விடுத்துள்ள செய்தியில், இஸ்ரேலுடன் பாதுகாப்பு கூட்டுறவை வலுப்படுத்துவதிலும், யுக்தியுடன் கூடிய பங்களிப்பை மேம்படுத்துவதிலும் இணைந்து செயல்படுவதை எதிர்நோக்கியுள்ளேன் என குறிப்பிட்டுள்ளார்.
கொவிட்-19 தொற்றை கையாள்வதில் இந்தியாவுக்கு இஸ்ரேல் வழங்கிய உதவிக்காக லெப்டினன்ட் ஜெனரல் பெஞ்சமின் கன்ட்ஸிடம், திரு ராஜ்நாத்சிங் நன்றி தெரிவித்தார்.
நிலக்கரி அமைச்சகம்
மின் உற்பத்தி நிலையங்களுக்கு நிலக்கரி வழங்குவதை மேம்படுத்துதல்
மின் உற்பத்தி நிலையங்களுக்கு நிலக்கரி அனுப்புவதை மேம்படுத்தவும் கண்காணிக்கவும் மத்திய அரசு, இந்திய நிலக்கரி நிறுவனம், சிங்கநேரி நிலக்கரி நிறுவனம் ஆகியன பல்வேறு நடவடிக்கைகளை எடுத்து வருகின்றன.
அவற்றில் சில வருமாறு :
- தினசரி சிஈஏ அறிக்கைகள் அடிப்படையில் மின் உற்பத்தி நிலையங்களில் நிலக்கரி இருப்பு தொடர்ச்சியாக கண்காணிக்கப்படுகிறது. இதன் அடிப்படையில் இந்திய நிலக்கரி நிறுவனம் துணை நிறுவனங்களுக்கு நிலக்கரி ரயில் பெட்டிகள் இயக்கத்தை திட்டமிடுமாறு ஆலோசனைகள் வழங்குகின்றன. மண்டல ரயில்வேக்கள் ஒத்துழைப்புடன் அவசரம் / மிகவும் அவசர நிலை ஏற்பட்டுள்ள மின் உற்பத்தி நிலையங்களுக்கு முன்னுரிமை வழங்கும் வகையில் இந்த நடவடிக்கை மேற்கொள்ளப்படுகிறது.
- நிலக்கரி நிறுவனங்கள் மற்றும் இந்திய நிலக்கரி நிறுவனம் ஆகியவற்றில் உள்ள கண்காணப்பு அமைப்புகளுக்கு கூடுதலாக மின் உற்பத்தித் துறைக்கு நிலக்கரி வழங்கப்படுவதை அமைச்சகங்களுக்கு இடையிலான துணைக்குழு முறையாக கண்காணிக்கிறது. இத்துணைக்குழுவில் மின்சார அமைச்சகம், நிலக்கரி அமைச்சகம், ரயில்வே அமைச்சகம், மத்திய மின்சார ஆணையம், கப்பல் போக்குவரத்து அமைச்சகம், நித்தி ஆயோக், இந்திய நிலக்கரி நிறுவனம் ஆகியவை உறுப்பினராக உள்ளன.
- நிலக்கரி, மின்சாரத்துறைச் செயலாளர்கள், ரயில்வே வாரிய உறுப்பினர் ஆகியோரைக் கொண்ட குழு நிலக்கரி எடுத்துச் செல்லப்படுவதை கூட்டாக கண்காணிக்கிறது.
- இந்திய நிலக்கரி நிறுவனம், சைடிங்குகள், சரக்கு இருப்பு இடங்கள் ஆகியவற்றிலிருந்து நிலக்கரி ரயில்கள் இயக்கம் விரிவாக ஆராயப்படுகிறது.
- ஏற்றுதல் இறக்குதல் முனைகளில் நிலக்கரி ரயில்களின் நேரங்கள் கண்காணிக்கப்படுகின்றன.
- நிலக்கரி வழங்குதல் தொடர்பான பிரச்னைகளை கண்காணிக்க புதுமையான கண்காணிப்பு கட்டுப்பாடு பிரிவு அமைக்கப்பட்டுள்ளது.
- நிலக்கரிச் சுரங்கங்களிலிருந்து 50 அல்லது 60 கிலோமீட்டர் தொலைவில் உள்ள மின் உற்பத்தி நிலையங்களுக்கு சாலை வழியாக லாரிகளில் நிலக்கரி வழங்கப்படுகிறது.
- மின்சார உற்பத்தித் துறைக்கு இந்திய நிலக்கரி நிறுவனம் வழங்கும் நிலக்கரியின் அளவு சென்ற ஆண்டைவிட இந்த ஆண்டு அதிகரித்துள்ளது.
நிலக்கரி எடுத்துச் செல்வதற்காக இந்திய ரயில்வே சரக்கு ரயில்கள் எண்ணிக்கையை அதிகரித்துள்ளது. இந்த ரயில்களின் பயணக்காலம் மேம்பாடு அடைந்துள்ளது. இவற்றுடன் சிறந்த கண்காணிப்பு மூலமாக மின் உற்பத்தி நிலையங்களுக்கு நிலக்கரி வழங்குவது வெகுவாக உயர்ந்துள்ளது. ரயில்வே மூலமான நிலக்கரி போக்குவரத்தை மேம்படுத்த ஜார்க்கண்ட், ஒரிசா, சத்தீஷ்கர் போன்ற மாநிலங்களில் புதிய ரயில் பாதைகள் கூட்டுத்துறை முயற்சி மூலம் மேற்கொள்ளப்பட்டுள்ளது. இத்தகைய 14 திட்டங்கள் தற்போது செயல்படுத்தப்பட்டு வருகின்றன.
மக்களவையில் கேள்விக்கு அளித்த பதிலில் இந்தத் தகவல் தெரிவிக்கப்பட்டது.
(Visitor Counter : 104
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
நாட்டில் பறவை காய்ச்சல் தற்போதைய நிலவரம்
2021 ஜனவரி 15-இன் படி, மகாராஷ்டிராவின் லத்தூர், பர்பானி, நாண்டெட், புனே, சோலாப்பூர், யவத்மல், அகமது நகர், பீட் மற்றும் ராய்காட் மாவட்டங்களில் உள்ள கோழிப் பண்ணைகளில் பறவை காய்ச்சல் புதிய பாதிப்புகள் 2021 கண்டறியப்பட்டன.
மேலும், மத்தியப் பிரதேசத்தின் சத்தார்பூர் மாவட்டம் , குஜராத்தின் சூரத், நவஸ்ரீ மாவட்டங்கள் , உத்தரகாண்டின் டேராடூன் மாவட்டம்  மற்றும் உத்தரப் பிரதேசத்தின் கான்பூர் மாவட்டம்  ஆகிய இடங்களில் பறவை காய்ச்சல் புதிய பாதிப்புகள் கண்டறியப்பட்டுள்ளன. தில்லியிலும் பாதிப்புகள் கண்டறியப்பட்டுள்ளன.
மகாராஷ்டிராவில் உள்ள பண்ணை ஒன்றில் திடீரென்று பறவைகள் இறந்ததையடுத்து, அவற்றின் மாதிரிகள் ஆய்வகத்திற்கு அனுப்பப்பட்டுள்ளன. சத்தீஸ்கரிலும், மத்தியப் பிரதேசத்திலும் துரித நடவடிக்கை குழுக்கள் அமைக்கப்பட்டுள்ளன. பண்ணை பறவைகளை அழிக்கும் நடவடிக்கைகள் மத்தியப் பிரதேசத்தில் நடைபெற்று வருகின்றன.
நன்றாக சமைக்கப்பட்ட பண்ணை இறைச்சி உணவுகளால் நோய் பரவாது என்றும், இது வரை பறவை காய்ச்சல் இல்லாத மாநிலங்களில் கோழி பண்ணைகள் மற்றும் பண்ணை பொருட்களின் விற்பனை மீது தடையேதும் விதிக்க வேண்டாமென்றும் மாநிலங்களுக்கு அறிவுறுத்தப்பட்டுள்ளன. மேலும், வதந்திகளை நம்ப வேண்டாமென்று பொதுமக்களும் கேட்டுக்கொள்ளப்பட்டுள்ளனர்.
மத்திய கால்நடை பராமரிப்பு மற்றும் பால்வளத் துறையின் அறிவுறுத்தல்களை தொடர்ந்து, செய்தித்தாள்கள் மற்றும் சமூக ஊடகங்களின் மூலம் விழிப்புணர்வு நடவடிக்கைகளை மாநிலங்கள் மேற்கொண்டுள்ளன.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1689123
-----
(Visitor Counter : 75
நித்தி ஆயோக்
“ஆரோக்கியமான மாநிலங்கள் முன்னேறும் இந்தியா” எனும் மாநிலங்களின் செயல்பாடு குறித்த தரவரிசையின் நான்காவது தொகுப்பை 2021 டிசம்பர் 27 அன்று நித்தி ஆயோக் வெளியிட உள்ளது
அனைத்து மாநிலங்கள் மற்றும் யூனியன் பிரதேசங்களில் சுகாதாரம் குறித்த ஒட்டு மொத்த செயல்பாடு மற்றும் ஊக்கமளிக்கும் செயல்பாட்டுக்கான வருடாந்திர சுகாதாரக் குறியீடு. சுகாதாரம் மற்றும் குடும்ப நல அமைச்சகம், உலக வங்கி ஆகியவற்றின் ஒருங்கிணைப்போடு நித்தி ஆயோக் மூலம் வெளியிடப்படுகிறது. மாநிலங்கள் மற்றும் யூனியன் பிரதேசங்களிடையே, சுகாதார பயன்கள் மற்றும் சுகாதார நடைமுறைகளின் செயல்பாடு ஆகியவற்றில் ஆரோக்கியமான போட்டியை உருவாக்கி ஊக்கப்படுத்துவதை நோக்கமாகக் கொண்டு இந்தக் குறியீடு வெளியிடப்படுகிறது.
பெரும்பாலான மாநிலங்கள் / யூனியன் பிரதேசங்கள் தரவுகளின் தரம், உரிய காலத்தில் கிடைப்பது ஆகியவற்றை மேம்படுத்த இந்தக் குறியீட்டு அறிக்கை பயன்படுவதோடு தரவுகளை பயன்படுத்தும் கலாச்சாரத்தை வலுப்படுத்துவதற்கும் உதவுகிறது.
இத்தகைய அறிக்கையின் 2019-20 நிதியாண்டுக்கான நான்காவது தொகுப்பை நித்தி ஆயோக் 2021 டிசம்பர் 27 அன்று நண்பகல் 12 மணிக்கு வெளியிட உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1785072
------
(Visitor Counter : 246
புவி அறிவியல் அமைச்சகம்
தமிழகம், புதுச்சேரி, காரைக்காலில் ஒரு சில இடங்களில் கன மழை முதல் மிக கன மழைக்கு வாய்ப்பு
இந்திய வானிலை மையத்தின் தேசிய வானிலை முன்னறிவிப்பு மையம் விடுத்துள்ள அறிக்கையில் கூறியிருப்பதாவது:
குமரி முனை மற்றும் அதன் அருகேயுள்ள பகுதிகளில் ஏற்பட்டுள்ள புயல் சுழற்சி காரணமாக தமிழகம், புதுச்சேரி, காரைக்கால், கேரளா, மாஹே மற்றும் லட்சத்தீவு பகுதிகளில் அடுத்த 2 அல்லது 3 நாட்களுக்கு பரவலாக மழையும், ஒரு சில இடங்களில் இடி மின்னலுடன் கூடிய கனமழைக்கும் வாய்ப்புள்ளது. அதன்பின் இப்பகுதியில் மழைப்பொழிவு குறையும். தமிழகம், புதுச்சேரி மற்றும் காரைக்காலில் 2021 ஜனவரி 12 மற்றும் 13ம் தேதிகளிலும், கேரளா மற்றும் மாஹேவில் 12ம் தேதியும், ஒரு சில இடங்களில் கனமழை முதல் தீவிர கனமழைக்கு வாய்ப்புள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1687885
••••••
((Visitor Counter : 113